รอเบิร์ต บี. สเปนเซอร์

รอเบิร์ต บรูซ สเปนเซอร์ (เกิดวันที่ 27 กุมภาพันธ์ ค.ศ. 1962) เป็นนักเขียนและบล็อกเกอร์ชาวอเมริกันที่ต่อต้านมุสลิม และหนึ่งในบุคคลสำคัญในขบวนการญิฮาดโต้กลับ (counter-jihad movement) สเปนเซอร์ก่อตั้งและบริหารบล็อก "ญิฮาดวอตช์" ตั้งแต่ ค.ศ. 2003 และใน ค.ศ. 2010 เขากับพาเมลา เกลเลอร์ร่วมก่อตั้งองค์กร Stop Islamization of America
หนังสือของสเปนเซอร์สามเล่มติดรายชื่อหนังสือขายดีสุดของ"เดอะนิวยอร์กไทม์" รายงานข่าวที่ว่าหนังสือของสเปนเซอร์ 2 เล่มถูกระบุไว้ในเอกสารฝึกอบรมของเอฟบีไอ และเขายังจัดสัมมนาให้กับหน่วยงานบังคับใช้กฎหมายหลายแห่งในสหรัฐฯ ด้วย ก่อให้เกิดประเด็นพิพาท ใน ค.ศ. 2013 ทางกระทรวงมหาดไทยแห่งสหราชอาณาจักรห้ามสเปนเซอร์เดินทางเข้าสหราชอาณาจักรเป็นเวลาสามถึงห้าปีฐาน"ออกแถลงการณ์ที่อาจส่งเสริมความเกลียดชัง ซึ่งอาจนำไปสู่ความรุนแรงระหว่างชุมชน" เขาปรากฏผ่านช่องฟอกซ์นิวส์บ่อยคครั้ง
ภูมิหลัง.
สเปนเซอร์ได้รับบัพติศมาในคริสต์จักรกรีกออร์ทอดอกซ์และเข้าร่วมคริสต์จักรกรีกคาทอลิกเมลไคต์ (Melkite Greek Catholic Church) ใน ค.ศ. 1984 สเปนเซอร์กล่าวว่า ในสมัยประธานาธิบดี มุสทาฟา เคมัล อาทาทืร์ค ปู่ย่าตายายของเขาต้องอพยพจากพื้นที่ที่ปัจจุบันเป็นส่วนหนึ่งของประเทศตุรกีเนื่องจากนับถือศาสนาคริสต์ พ่อของสเปนเซอร์ทำงานให้กับวอยซ์ออฟอเมริกาในช่วงสงครามเย็น และในช่วงวัยหนุ่ม สเปนเซอร์ทำงานให้กับ Revolution Books ร้านหนังสือลัทธิเหมาในนครนิวยอร์กที่ก่อตั้งโดย Robert Avakian
สเปนเซอร์ได้รับปริญญาศิลปศาสตรมหาบัณฑิตใน ค.ศ. 1986 ในสาขาศาสนศึกษาจากมหาวิทยาลัยนอร์ทแคโรไลนา แชเปิลฮิลล์ โดยมีวิทยานิพนธ์ปริญญาโทคือ monophysitism และประวัติศาสตร์คริสต์จักรคาทอลิก
สเปนเซอร์ถูกวิพากษ์วิจารณ์อย่างรุนแรงจากบาทหลวงในนิกายโรมันคาทอลิกหลายคน เนื่องจากมุมมองอิสลามของตัวเขา ด้วยผลจากการ "ไตร่ตรองแบบส่วนตัวและการศึกษาประวัติศาสตร์" ทำให้ใน ค.ศ. 2016 เขาจึงหันมานับถือนิกายกรีกออร์ทอดอกซ์
กิจกรรมและงานเขียน.
สเปนเซอร์ศึกษาเทววิทยา กฎหมาย และประวัติศาสตร์อิสลามตั้งแต่ ค.ศ. 1980 แต่สิ่งพิมพ์เกี่ยวกับศาสนาอิสลามและมุสลิมของเขาไม่ได้ผ่านพิชญพิจารณ์ทางวิชาการ สิ่งพิมพ์เหล่านี้ได้รับการตีพิมพ์โดยสำนักพิมพ์ที่เชี่ยวชาญด้านงานเขียนของฝ่ายอนุรักษ์นิยมทางการเมือง ส่วนใหญ่คือ Regnery Publishing หรือ Bombardier Books. เขาทำงานให้กลุ่มผู้เชี่ยวชาญ (think tanks) เป็นเวลามากกว่า 20 ปี และเคยเป็นผู้ช่วยนักวิจัยใน Free Congress Foundation ใน ค.ศ. 2002–2003 
รายงานการสืบสวนของ "The Tennessean" ใน ค.ศ. 2010 ระบุว่า สเปนเซอร์เป็นหนึ่งในบุคคลหลายคนที่ "หาผลประโยชน์จากการแพร่กระจายความเกลียดชังและความกลัวต่อศาสนาอิสลาม" การสืบสวนของ "Tennessean" สรุปว่า "เอกสารที่ยื่นต่อกรมสรรพากรใน ค.ศ. 2008 แสดงให้เห็นว่ารอเบิร์ต สเปนเซอร์ได้รับเงิน 132,537 ดอลลาร์สหรัฐจาก David Horowitz Freedom Center" นอกจากจะเป็นบรรณาธิการบล็อก "ญิฮาดวอตช์" ของ David Horowitz Freedom Center แล้ว สเปนเซอร์ยังเขียนบทความให้กับ "Breitbart News" และเป็นนักเขียนคอลัมน์ให้กับ "ฮิวแมนอีเวนต์ส" "พีเจมีเดีย" และ"ฟรอนต์เพจแมกาซีน" อีกด้วย
สเปนเซอร์เป็นผู้ร่วมก่อตั้งกลุ่มต่อต้านมุสลิมชื่อ Stop Islamization of America (มีอีกชื่อว่า American Freedom Defense Initiative) กับพาเมลา เกลเลอร์ใน ค.ศ. 2010 Anti-Defamation League และ Southern Poverty Law Center จัดให้องค์กรนี้เป็น "กลุ่มเกลียดชัง" ทั้งเขาและเกลเลอร์เป็นผู้นำการรณรงค์ให้หยุดการสร้างพาร์ก51 ศูนย์รวมชุมชนอิสลามใกล้เวิลด์เทรดเซ็นเตอร์ที่พวกเขาเรียกเป็น "มัสยิดกราวนด์ซีโร" โดยอ้างว่าอิหม่ามฟัยศ็อล อับดุลเราะอูฟวางแผนสร้าง "มัสยิดชัยชนะ" เพื่อฉลองการทำลายล้างเวิร์ลเทรดเซนเตอร์ในวินาศกรรม 11 กันยายน
บรรณานุกรม.